送處士自番禺東遊便歸蘇臺別業
作者：李羣玉
朝代：唐

paragraphs: 啞軋暮江上，櫓聲搖落心。
宛陵三千里，路指吳雲深。
蓴菜動歸興，忽然聞會吟。
南浮龍川月，東下敬亭岑。
多君詠逍遙，結蘿碧溪陰。
高籠華表鶴，靜對幽蘭琴。
汗漫江海思，傲然抽冠簪。
歸嶼未云寂，還家應追尋。
二陸文苑秀，岧嶤懷所欽。
惜我入洛晚，不睹雙南金。
江左風流盡，名賢成古今。
送君無限意，別酒但加斟。